Članstvo Bosne i Hercegovine u međunarodnim organizacijama
Članstvo Bosne i Hercegovine u međunarodnim organizacijama obuhvata sve vrste članstva Bosne i Hercegovine u nekoj od međunarodnih organizacija. Od proglašavanja nezavisnosti od Jugoslavije, tadašnja Republika Bosna i Hercegovina je morala ispuniti neke od uslova kako bi ostvarila članstvo u nekim međunarodnim organizacijama, kako regionalnim tako i globalnim. Bosna i Hercegovina je članica najvažnije međunarodne organizacije Ujedinjenih nacija od 22. maja 1992. a članica je i mnogih njenih specijalizovanih agencija. Bosna i Hercegovina nastoji voditi transparentnu vanjsku politiku usaglašenu sa njenim glavnim prioritetima a između ostalih kao prioriteti te politike se mogu izdvojiti i pristupanje evroatlantskim integracionim procesima (Evropskoj uniji i NATO-u) kao i različitim međunarodnim organizacijama. Kao prioriteti u tom pogledu, trenutno se navodi pristupanje Evropskoj uniji i NATO-u kao i učlanjenje u Svjetsku trgovinsku organizaciju (WTO). Punopravno članstvo u ovu najveću svjetsku ekonomsku organizaciju a koja predstavlja institucionalni i pravni okvir multilateralnog trgovinskog sistema za područja carina i trgovine robama, uslugama i intelektualnom vlasništvu se očekuje do kraja 2018. godine.